Doi primari și doi viceprimari de la PSD Argeș trec la PNL. Un fost polițist va candida pentru primărie
- Moraru Iulia
- 15 martie 2024, 23:50
Alina Gorghiu, liderul PNL Argeș, a declarat că doi primari și doi viceprimari din județ s-au alăturat organizației liberale și intenționează să candideze sub sigla PNL.
Cu doar câteva luni înainte de alegeri, marile partide încearcă să atragă de partea lor pe oricine poate, chiar dacă în trecut condamnau ferm traseismul politic.
Alina Gorghiu anunță trecerea la PNL a patru social-democrați
Conform declarațiilor ministrului Justiției, următorii candidați s-au alăturat echipei liberalilor pentru județ: Georgel-Cristinel Deaconu, actualul primar al comunei Cuca; Ţucă Gheorghe, primarul comunei Cocu; Iosif Daniel, viceprimarul cu atribuții de primar al comunei Aninoasa și Alecu Evlampie, viceprimarul comunei Brăduleț.
De asemenea, Andrei Petrian Cătălin, va fi candidatul PNL pentru primăria Hârtiești.
Alina Gorghiu le-a transmis mulțumiri pentru decizia lor și pentru încrederea acordată proiectului PNL pentru Argeș.
"Ne mărim echipa la PNL Arges, cu oameni de calitate, profesionişti, care au dovedit că pot face performanţă pentru comunităţile lor", a transmis liderul PNL Argeș, vineri.
Patru dintre ei au candidat la alegerile trecute din partea PSD
Primarul comunei Cuca, Georgel-Cristinel Deaconu, a fost ales în ultimul scrutin ca reprezentant al PSD.
Alina Gorghiu a mai transmis că în mod similar, edilul comunei Cocu, Gheorghe Ţucă, a fost ales pentru al șaselea mandat sub sigla PSD.
Daniel Iosif, viceprimarul comunei Aninoasa, și Alecu Evlampie, viceprimarul comunei Brăduleț, au fost, de asemenea, aleși în Consiliile Locale după ce au candidat pe listele PSD.
Un fost polițist vrea să devină primar
Tot vineri, Alina Gorghiu a anunțat că un fost polițist va candida pentru primăria din Mărăcineni.
Este vorba despre Cristian Rușanu, pe care ministrul Justiției l-a caracterizat drept o persoană "dedicată comunității" timp de mai multe luni.
Acesta va face echipă cu Micu Luminița, propunerea PNL de viceprimar și Zaharia Constantin, președintele PNL Mărăcineni.
"Sunt convinsă că împreună vom face treabă bună pentru județ, pentru Cuca, Cocu, Aninoasa, Brăduleț, Mărăcineni și Hârtiești", a mai transmis pe Facebook Alina Gorghiu.